## Pravilnik o evidencijama u srednjim školama, učeničkim domovima i drugim srednjoškolskim ustanovama

### NN 16/2008 (8.2.2008.), Pravilnik o evidencijama u srednjim školama, učeničkim domovima i drugim srednjoškolskim ustanovama

# MINISTARSTVO ZNANOSTI, OBRAZOVANJA I ŠPORTA

**485**

Na temelju članaka 45. stavka 2. Zakona o srednjem školstvu (»Narodne novine«,
broj 19/92, 26/93, 27/93, 50/95, 59/01, 114/01 i 81/05), ministar znanosti,
obrazovanja i športa donosi

## PRAVILNIK

### O EVIDENCIJAMA U SREDNJIM ŠKOLAMA, UČENIČKIM DOMOVIMA I DRUGIM SREDNJOŠKOLSKIM USTANOVAMA

Članak 1.

(1) Ovim Pravilnikom se utvrđuje sadržaj te način upisa, vođenja, zaštite,
čuvanja i pohranjivanja podataka, te pravo uvida u evidencije o srednjim
školama, učeničkim domovima i drugim srednjoškolskim ustanovama (u daljnjem
tekstu: ustanove), koje evidencije se objedinjuju u Zajedničkom upisniku
ustanova.
(2) Zajednički upisnik ustanova iz stavka 1. ovog članka, obuh­vaća evidenciju o
ustanovama, evidenciju o odgojno-obrazovnom radu u ustanovama, evidenciju o
učenicima ustanova i evidenciju o radnicima ustanova.

Članak 2.

(1) Zajednički upisnik ustanova vodi se u ministarstvu nadlež­nom za obrazovanje
(u daljnjem tekstu: Ministarstvo) u elektronič­kom obliku i sadrži sljedeće
evidencije:
1) Upisnik ustanova
2) Evidencija odgojno-obrazovnog rada
3) Upisnik učenika
4) Upisnik radnika
(2) Ustanove su dužne voditi evidenciju o odgojno-obrazovnom radu u ustanovama,
evidenciju o učenicima ustanova i evidenciju o radnicima ustanova, u
elektroničkom i u pisanom obliku.

Članak 3.

(1) Ustanove se upisuju u Upisnik ustanova danom utvrđivanja ispunjavanja uvjeta
za početak rada ustanove, na temelju rješenja o odobrenju početka rada ustanove
koje izdaje Ministarstvo.
(2) Ustanove su obvezne bez odgode, a najkasnije u roku od osam dana
obavijestiti Ministarstvo o promjeni podataka iz članka 2. ovog Pravilnika.

Članak 4.

Upisnik ustanova sadrži sljedeće podatke:
1) šifra ustanove;
2) matični broj upisa u sudski registar;
3) porezni broj ustanove;
4) naziv i sjedište (adresa, telefon, telefaks, e-pošta i URL);
5) naziv i sjedište osnivača;
6) podatke o ravnatelju ustanove (ime i prezime, broj i datum akta o imenovanju,
stručna sprema i zanimanje);
7) naziv, broj i datum akta o osnivanju te datum početka rada;
8) broj i datum rješenja Ministarstva o odobrenju za početak rada ustanove;
9) šifra i naziv djelatnosti prema nacionalnoj klasifikaciji djelatnosti;
10) podaci o statusnim promjenama (pripajanje, spajanje, podjela);
11) unutarnje ustrojstvo i tijela upravljanja;
12) podatke o obrazovnim programima za koje ustanova ima odobrenje rada (datum i
broj akta o odobrenju programa);
13) podatke o prostoru (namjena i ukupna površina zemljišta, broj prostorija i
površina te namjena unutrašnjeg prostora, namjena i površina vanjskog prostora);
14) podatke o nastavi koja se u cjelini ili djelomično izvodi na stranom jeziku
(dvojezična nastava);
15) podatke o statusu škole vježbaonice za studente nastavnič­kih studija;
16) podatke o ustroju rada razrednih odjela;
17) podaci o statusu i vrsti učeničkog doma;
18) druge podatke bitne za ustanovu.

Članak 5.

Evidencija odgojno-obrazovnog rada sadrži sljedeće podatke:
1) Podaci o organizaciji rada ustanove
2) Podaci o organizaciji odgojno-obrazovnog rada ustanove
3) Podaci o ostvarenju godišnjeg plana i programa rada ustanove.

Članak 6.

(1) Upisnik učenika je poimenična evidencija učenika u ustanovama na temelju
školske evidencije iz matične knjige učenika (matice učenika).
(2) Upisnik učenika treba omogućiti uvid u pedagoške i druge podatke značajne za
praćenje učenika tijekom srednjoškolskog obrazovanja.

Članak 7.

Upisnik učenika sadrži sljedeće podatke:
1) osobne podatke o učeniku (ime i prezime, datum i mjesto rođenja, spol,
matični broj građana (MBG), državljanstvo, adresa, podaci o roditeljima odnosno
starateljima);
2) podatke o školi, matičnoj knjizi i razredniku;
3) datum i temelj upisa u školu;
4) vrstu škole, obrazovni program, obrazovni program za zanimanje;
5) popis nastavnih predmeta i učenikov uspjeh po školskim go­dinama i razredima;
6) izvannastavne i izvanškolske aktivnosti;
7) podatke o općem uspjehu;
8) podatke o popravnim, predmetnim i razrednim ispitima;
9) podatke o vladanju i izostancima;
10) podatke o javnim ispravama;
11) podatke o uspjehu na nacionalnim ispitima;
12) podatke o sudjelovanju u natjecanjima;
13) druge podatke bitne za školovanje učenika.

Članak 8.

Podatke za Upisnik učenika ustanove dostavljaju Ministarstvu, i to:
– za početak školske godine najkasnije do 30. rujna za tekuću školsku godinu;
– tijekom školske godine ustanove su dužne dostaviti najkas­nije osam dana od
dana nastanka promjene podataka o učenicima (promjena obrazovnog programa,
razrednog odjela, prijelaz u drugu školu, ispis iz škole i prestanak
obrazovanja, pedagoške mjere, i sl.);
– za kraj školske godine najkasnije do 15. rujna za prethodnu školsku godinu.

Članak 9.

Upisnik radnika poimenična je evidencija svih osoba koje u ustanovama imaju
zasnovan radni odnos na neodređeno ili određeno vrijeme, s punim ili skraćenim
radnim vremenom, rade u dopunskom radu ili su vanjski suradnici.

Članak 10.

Upisnik radnika osigurava uvid u:
1. broj osoba koje rade u srednjoškolskom sustavu, radno mjesto (nastavni
predmet, obrazovni program, razred), tjedni i godišnji broj sati neposrednoga
odgojno-obrazovnog rada i druge poslove;
2. završenu školu i stupanj obrazovanja, radni staž, starost, spol te druge
elemente značajne za praćenje stanja, a radi poduzimanja pravovremenih mjera
kojima će se osigurati odgovarajući broj ljudi s potrebnom stručnom spremom,
znanjem i sposobnostima za rad u obrazovnim ustanovama.

Članak 11.

Podatke za Upisnik radnika ustanove dostavljaju Ministarstvu, i to:
– za početak školske godine najkasnije do 30. rujna za tekuću školsku godinu;
– tijekom školske godine ustanove su dužne dostaviti najkasnije osam dana od
dana nastanka promjene podataka o radnicima.

Članak 12.

Upisnik radnika sadrži sljedeće podatke:
1. osobne podatke o radniku (ime i prezime, datum i mjesto rođenja, spol,
matični broj građana (MBG), državljanstvo, adresa);
2. podatke o obrazovanju (za radnike bez pedagoško-psihološ­kog obrazovanja –
rok do kojeg su ga dužni steći);
3. podatke o radnom stažu (za pripravnike – podaci o priprav­ničkom stažu i
datum polaganja stručnog ispita);
4. podatke o radnom mjestu na koje je radnik raspoređen;
5. podatke o godišnjem rasporedu radnih obveza i tjednom zaduženju u neposrednom
odgojno-obrazovnom radu;
6. podatke o napredovanju;
7. podatke o stručnom usavršavanju i licenciji;
8. podatke o objavljenim radovima;
9. podatke o nagradama i priznanjima;
10. druge podatke bitne za radnika ustanove.

Članak 13.

(1) Pristup podacima, unos podataka i razine uvida u podatke pohranjene u
Upisniku ustanova, Evidenciji odgojno-obrazovnog rada, Upisniku učenika i
Upisniku radnika dopušten je samo ovlaštenim radnicima ustanove, ovlaštenim
radnicima Ministarstva, te ovlaštenim osobama zaduženima za održavanje i
razvitak sustava.
(2) Uz osobe iz stavka 1. ovog članka, Ministarstvo može za uvid u podatke
pohranjene u Upisniku ustanova, Evidenciji odgojno-obrazovnog rada, Upisniku
učenika te Upisniku radnika, ovlastiti i druge stručne osobe radi nesmetanog
rješavanja određenih pitanja i zadataka iz njihovog djelokruga.
(3) Osobni podaci u svim evidencijama iz stavka 1. ovog članka moraju biti
zaštićeni od slučajne ili namjerne zlouporabe, uništenja, gubitka, neovlaštenih
promjena ili pristupa.
(4) Mjere zaštite te pravo pristupa i korištenja podacima iz Upisnika radnika i
Upisnika učenika određuju se u skladu sa Zakonom o zaštiti osobnih podataka
(»Narodne novine«, broj 103/03 i 118/06).

Članak 14.

(1) Za točnost podataka u Evidenciji odgojno-obrazovnog rada, Upisniku učenika i
Upisniku radnika odgovoran je ravnatelj ustanove.
(2) Ravnatelj ustanove imenovat će osobu (radnika ustanove) koja je osim njega
ovlaštena za pristup podacima iz predmetnih upisnika te njihovu izmjenu.

Članak 15.

(1) Stručne poslove vezane uz održavanje i korištenje baza podataka iz
evidencija navedenih u članku 2. ovog Pravilnika, u Ministarstvu obavlja
ustrojbena jedinica kojoj je pravilima o unutarnjem ustroju Ministarstva
povjereno obavljanje stručnih poslova razvoja i održavanja informacijskog
sustava, korisničkih aplikacija i baza podataka te njihovo dokumentiranje.
(2) Ustrojbena jedinica iz stavka 1. ovog članka će izraditi protokol u kojem će
se utvrditi definicije termina, formati, šifrarnici, pravila autorizacije i
autentifikacije, pravila za formiranje šifri (ustanova, obrazovnih programa),
načine pristupa, prihvata i slanja podataka te mjere zaštite.

Članak 16.

Ovaj Pravilnik stupa na snagu danom objave u »Narodnim novinama«.

Klasa: 602-03/08-09/00008
Urbroj: 533-04-08-00001
Zagreb, 24. siječnja 2008.

Ministar
**prof. dr. sc. Dragan Primorac**, v. r.

Pravilnik, NN 16/2008-485
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)